Hilmar Gustafson hevur seinastu tvær vikurnar verið í starvsvenjing á Býarbókasavninum. Hann gongur í 10. flokki á Eysturskúlanum. Í morgin er hansara seinasti dagur, og her sæst hann við bókini Sin City, sum er ein graphic novel, honum dámar væl at lesa. Vit ynskja Hilmari alt tað besta og siga takk fyri tíðina á bókasavninum. Í sambandi við at Býarbókasavnið fylti 45 ár, varð skipað fyri fotokapping. Myndevnið var frítt. Einasta treyt var, at tað á ein ella annan hátt kundi knýtast at Býarbókasavninum, og at Býarbókasavnið slapp at brúka innkomnu myndirnar í greinum, lýsingum og øðrum tilfari til marknaðarføring av Býarbókasavninum. Inn komu 38 myndir, og tríggjar heiðurslønir vórðu latnar. 1. heiðursløn var á 2.000 kr, og 2. og 3. heiðursløn vóru á 500 kr. Tríggir dómarar vórðu valdir, og teir vóru: Ditte Joensen, Ingi Sørensen og Malan Hilmarsdóttir. Vinnarin í fotokappingini gjørdist Dávur Magnussen. 2. heiðursløn varð latin Magdu Guttesen, og 3. heiðursløn varð latin Andri Gerðisá. Týskvøldið 25. mars kl. 19.30 er aftur bindikafé. Tá fer Randi Samsonsen at tosa um upprunan til bindingina, og hvussu handverkið hevur ment seg gjøgnum tíðina í Europa. Randi vónar eisini at fáa eitt bindiprát í lag við luttakararnar. Hetta er næstseinasta bindikafé áðrenn summarsteðgin.